Diari Oficial de la Generalitat Valenciana


Sumari del DOGV 3937, del 12-02-2001 (2001/821)

RESOLUCIÓ de 25 de gener de 2001, de la Direcció General de Promoció Cultural i Patrimoni Artístic de la Conselleria de Cultura i Educació de la Generalitat Valenciana, per la qual s'acorda la validació de l'expedient relatiu a la declaració com a Bé d'Interès Cultural a favor del Conjunt Històric de Sant Mateu (Castelló).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3937

Data del DOGV
:   12-02-2001

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2001/821


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 25 de gener de 2001, de la Direcció General de Promoció Cultural i Patrimoni Artístic de la Conselleria de Cultura i Educació de la Generalitat Valenciana, per la qual s'acorda la validació de l'expedient relatiu a la declaració com a Bé d'Interès Cultural a favor del Conjunt Històric de Sant Mateu (Castelló). [2001/X821]
  
Per la Resolució de 2 de març de 2000, de la Direcció General de Promoció Cultural i Patrimoni Artístic (DOGV núm. 3.722, de 3.4.2000), es varen establir els requisits per a la validació dels informes i dels altres tràmits produïts en els procediments sobre declaració de béns d'interès cultural incoats abans de l'entrada en vigor de Llei del Patrimoni Cultural Valencià, d'acord amb el que preveu la disposició transitòria primera d'esta llei.
  
En virtut del que disposa l'apartat segon de la resolució mencionada, una vegada s'haurà comprovat en quina mesura són susceptibles de validació els informes i tots els altres tràmits d'un expedient concret, es posarà de manifest la validació a través de la resolució corresponent.
  
De tot això, i vist l'expedient de declaració com a Bé d'Interès Cultural del Conjunt Històric de Sant Mateu (Castelló), es desprèn el següent:
  
Antecedents
  
1. A través de la Resolució de la Direcció General del Patrimoni Artístic, Arxius i Museus del Ministeri de Cultura, de 12 de febrer de 1979 (BOE núm. 52, d'1.3.1979), es va acordar tindre per incoat l'expedient per a la declaració com a Bé d'Interès Cultural del Conjunt Històric de Sant Mateu (Castelló).
  
2. La Direcció General de Belles Arts, Arxius i Biblioteques del Ministeri de Cultura va sol·licitar un informe de la Reial Acadèmia de Belles Arts de Sant Ferran, la qual va emetre un informe favorable el 14 de gener de 1984 mitjançant un dictamen, que figura en l'expedient a través d'una simple fotocòpia.
  
3. L'expedient en qüestió va ser remés perquè és tramitat a la Generalitat Valenciana, segons el que disposa el Reial Decret 3.066/1983, de 13 d'octubre, sobre traspàs de funcions i serveis de l'Estat a la Generalitat Valenciana en matèria de cultura, i en concret a la Conselleria de Cultura, Educació i Ciència, d'acord amb allò preceptuat en el Decret 171/1983, de 29 de desembre, del president de la Generalitat Valenciana.
  
4. El 12 de maig de 1997, la Direcció General de Patrimoni Artístic de la Conselleria de Cultura, Educació i Ciència oficia a la Reial Acadèmia de Belles Arts de Sant Ferran que advere l'autenticitat de l'informe certificant-ne la conformitat amb la fotocòpia que figura en l'expedient administratiu, sense que la Reial Acadèmia haja fet cap manifestació sobre el tema.
  
5. A través de la Resolució de 23 de juny de 1997, de la Direcció General de Patrimoni Artístic de la Conselleria de Cultura, Educació i Ciència (DOGV núm. 3.054, d'11.8.1997), es va acordar continuar l'expedient incoat d'acord amb les disposicions vigents i obrir un període d'informació pública.
  
6. Esta resolució, a més, va ser exposada al tauler d'anuncis de l'Ajuntament de Sant Mateu, al qual li va ser concedit el tràmit d'audiència, sense que s'aportaren al·legacions a l'expedient.
  
Fonaments de dret
  
Primer
  
Esta Direcció General resulta competent per a la tramitació del present expedient d'acord amb el Reglament Orgànic i Funcional de la Conselleria de Cultura i Educació aprovat pel Decret 111/2000, de 18 de juliol, del Govern Valencià, i les disposicions de desplegament d'este decret.
  
Segon
  
La present resolució resulta procedent en virtut d'allò previst per esta Direcció General en la Resolució de 2 de març de 2000 (DOGV núm. 3.722, de 3.4.2000), i en aplicació d'esta resolució s'ha considerat oportuna la validació dels informes següents i de la resta de tràmits produïts en l'expedient de declaració com a Bé d'Interès Cultural del Conjunt Històric de Sant Mateu (Castelló):
  
a) Informe favorable de la Reial Acadèmia de Sant Ferran de 14 de gener de 1984, d'acord amb el que preveu l'apartat primer, A.1, de la Resolució de 2.3.2000, ja que no s'hi fa menció expressa de l'àmbit territorial de la declaració.
  
b) Informes tècnics que figuren en l'expedient amb motiu de la Resolució de 23.6.1997, sobre continuació de l'expedient, sense perjuí que hagen de completar-se en la mesura que s'establisca en el punt següent.
  
Tercer
  
Amb el propòsit de completar l'expedient amb aquelles determinacions previstes en l'article 28 de la Llei del Patrimoni Cultural Valencià per a la declaració, s'hauran d'incorporar a l'expedient informes relatius a:
  
- Els valors i la descripció detallada del bé.
  
- El règim específic del subsòl de l'àmbit del conjunt.
  
- Les normes de protecció en l'àmbit del conjunt.
  
- La llista d'immobles compresos en el conjunt que tenen la consideració de Bé d'Interès Cultural per si mateixos, així com els seus entorns de protecció.
  
- La llista d'immobles compresos en el conjunt mereixedors de la consideració de Bé de Rellevància Local, i els entorns de protecció si es considera procedent.
  
Quart
  
Una vegada s'incorporen els informes esmentats, es continuarà la tramitació de l'expedient ajustant-se al que preveu per a estos procediments la Llei del Patrimoni Cultural Valencià.
  
Cinqué
  
La present resolució es notificarà a l'Ajuntament de Sant Mateu i es publicarà en el Diari Oficial de la Generalitat Valenciana i al tauler d'anuncis de l'Ajuntament de Sant Mateu a l'efecte de la notificació als interessats, de conformitat amb el que es preceptua en l'article 59 de la Llei de Règim Jurídic de les Administracions Públiques i del Procediment Administratiu Comú.